b"\n_START_ARTICLE_\nSl\xc3\xa0viansk-na-Kubani\n_START_SECTION_\nHist\xc3\xb2ria\n_START_PARAGRAPH_\nLa ciutat neix al voltant d'una factoria o col\xc3\xb2nia comercial genovesa establerta al segle XII, anomenada Copa, Cop\xc3\xa0ria o Con\xc3\xa0rio, controlada per la fam\xc3\xadlia Ghisolfi. Despr\xc3\xa9s de la caiguda de la influ\xc3\xa8ncia de la rep\xc3\xbablica a la regi\xc3\xb3 del Ponto, fou abandonada fins al 1747, quan les tropes del Khanat de Crimea erigiren una fortalesa denominada Eni-Kopil, que esdevindria l'assentament Kopil. Despr\xc3\xa9s de la conquesta russa de la pen\xc3\xadnsula de Taman, el regiment Sl\xc3\xa0vianski d'h\xc3\xbassars constru\xc3\xad la fortalesa Sl\xc3\xa0vianski Feldxanets a l'empla\xc3\xa7ament de la fortalesa t\xc3\xa0tara el 1806, i la ciutat, que havia estat rebatejada com l'stanitsa Kopilskaia i poblada amb fam\xc3\xadlies de cosacs de la mar Negra el 1806, reb\xc3\xa9 el nom de Slavi\xc3\xa0nskaia pel regiment i la fortalesa el 1865._NEWLINE_El 1913 s'hi constru\xc3\xad l'estaci\xc3\xb3 de tren Protoka, de la l\xc3\xadnia entre krimsk i Timaixovsk, cosa que afavor\xc3\xad la creaci\xc3\xb3 d'establiments industrials. Fins al 1920 pertanyia a l'otdel de Temriuk de la prov\xc3\xadncia de Kuban, de la qual fou centre administratiu des del 1897 fins aquella data. Durant la Segona Guerra Mundial fou ocupada per les tropes de la Wehrmacht de l'Alemanya nazi des de l'estiu del 1942 fins al 23 de mar\xc3\xa7 del 1943, quan fou alliberada per les tropes de l'Ex\xc3\xa8rcit Roig. Reb\xc3\xa9 l'estatus de ciutat el 1958 i el nom de Sl\xc3\xa0viansk-na-Kubani per distingir-la de Sloviansk, a l'actual Ucra\xc3\xafna, que en rus tamb\xc3\xa9 es denomina Sl\xc3\xa0viansk."